ভাইরাল হয়েই বিপত্তি, কুম্ভমেলা ছাড়লেন কেন মোনালিসা?

ওয়েব ডেস্ক: ইউটিউবারদের অতিরিক্ত উত্সাহের কারণে ভাইরাল হলেও কুম্ভমেলায় (Mahakumbh 2025) নিজের পেশা টিকিয়ে রাখতে পারলেন না মালা বিক্রেতা মোনালিসা (Viral Monalisa)। প্রয়াগরাজে (Prayagraj) মালা বিক্রি করতেই গিয়েছিলেন তিনি ও তাঁর পরিবার। কিন্তু এক ইউটিউবারের ভিডিওতে ভাইরাল হওয়ার পর থেকেই তাঁর জীবন বদলে যায়। সৌন্দর্যের জন্য জনপ্রিয়তা পেলেও, সেই জনপ্রিয়তাই হয়ে উঠল অভিশাপ। পরিস্থিতি এমন জায়গায় পৌঁছায় যে, শেষ পর্যন্ত তাঁকে প্রয়াগরাজ ছেড়ে নিজের গ্রামের বাড়িতে ফিরে যেতে হয়। এখন সেখানেই একপ্রকার গৃহবন্দি হয়ে জীবন কাটাচ্ছেন ভাইরাল মোনালিসা।

মোনালিসার পরিবার মূলত মধ্যপ্রদেশের (Madhya Pradesh) মহেশ্বরের বাসিন্দা। সংসারের প্রয়োজনে তাঁরা প্রয়াগরাজের কুম্ভমেলায় মালা বিক্রি করতে গিয়েছিলেন। কিন্তু ঘটনাচক্রে এক ইউটিউবারের ভিডিওতে উঠে আসার পর রাতারাতি ইন্টারনেটে জনপ্রিয় হয়ে ওঠেন মোনালিসা। তাঁর চোখের সৌন্দর্য নিয়ে নেটদুনিয়ায় হৈচৈ শুরু হয়। হাজার হাজার মানুষ ভিডিও দেখতে থাকেন, প্রচুর ইউটিউবার ও নেটপ্রভাবী তাঁর সঙ্গে সাক্ষাৎকার নিতে ভিড় জমাতে শুরু করেন।

আরও পড়ুন: অমাবস্যার রাতে রক্তাক্ত মহাকুম্ভ! এখন কী অবস্থা সেখানে?

এই আকস্মিক জনপ্রিয়তা তাঁকে যেমন খ্যাতি দেয়, তেমনি তাঁর পেশার বারোটা বাজিয়ে দেয়। ভিড়ের কারণে দোকানে সাধারণ ক্রেতারা আসতে পারছিলেন না। নেটপ্রভাবীদের ক্যামেরার সামনে দাঁড়িয়ে থাকতে হচ্ছিল সারাদিন। ফলে মালা বিক্রির কাজ একপ্রকার বন্ধ হয়ে যায়। সংসারের উপার্জন পুরোপুরি বন্ধ হয়ে যাওয়ায় কঠিন পরিস্থিতির মুখে পড়ে তাঁর পরিবার। শেষমেশ আর কোনো উপায় না দেখে ২৩ জানুয়ারি প্রয়াগরাজ ছেড়ে মহেশ্বরে নিজের বাড়িতে ফিরে আসতে বাধ্য হন তিনি।

জানা গিয়েছে, মহেশ্বরে ফিরে আসার পর মোনালিসা আর বাইরে বেরোননি। সংবাদমাধ্যমকে দেওয়া এক সাক্ষাৎকারে তিনি বলেন, “আমি ভাইরাল হতে চাইনি। আমি শুধু আমার কাজ করতে চেয়েছিলাম। কিন্তু অতিরিক্ত মনোযোগ আমার জীবন দুর্বিষহ করে তুলেছে। সংসার চালানোর জন্য ধার করতে হচ্ছে। এমন জনপ্রিয়তা আমার কোনো কাজে আসছে না।” শরীর ভালো নেই বলেও জানান তিনি। প্রয়াগরাজের উন্মাদনা থেকে ফিরে এসে মানসিকভাবে ক্লান্ত তিনি। তাই আপাতত বাড়িতেই থাকছেন।