এবার কেরলে হতে চলেছে কুম্ভমেলা!

ওয়েব ডেস্ক : যোগী রাজ্যের মতো এবার বাম শাসিত কেরলে (Kerala) হতে চলেছে কুম্ভমেলা (Kumbh Mela)। মূলত উত্তর ভারতে হয়ে থাকে কুম্ভমেলা। তবে দক্ষিণের এই রাজ্যে অন্যান্য ধর্মীয় সভা হলেও, কুম্ভ মেলার মতো বড় মেলা হয় না। তবে এবার কুম্ভমেলার আয়োজন করে ইতিহাস তৈরি করতে চলেছে পিনারাই বিজয়নের সরকার।

সূত্রের খবর, ২০২৬ সালের ১৮ জানুয়ারি থেকে ৩ ফেব্রুয়ারি পর্যন্ত কেরলে আয়োজিত হবে কুম্ভমেলা (Kumbh Mela)। দক্ষিণের সেই রাজ্যের মলপ্পুরম তিরুনাভায়া নব মুকুন্দ মন্দিরে ভরতপুঝা মন্দিরের তীরে কুম্ভ মেলার আয়োজন করা হবে। এতদিন মুকুন্দ মন্দিরের তীরে হত মামানকাম উৎসব। এই মেলাও কুম্ভের মতো ১২ বছর অন্তর হয়। এবার সেই মামানকাম উৎসবকে কুম্ভমেলার আকার দেওয়া হচ্ছে কেরলের বাম সরকারের তরফে। জানা যাচ্ছে, কুম্ভের সব রকম রীতিনীতি পালন করা হবে ওই মেলায়। এমনকি আয়োজন করা হবে পুণ্যস্নানেরও।

আরও খবর : ১০০ দিনের কাজে সুপ্রিম ধাক্কার পর কেন্দ্রকে কড়া বার্তা হাইকোর্টের

কুম্ভমেলা আয়োজনের দায়িত্ব দেওয়া হয়েছে জুনা আখড়ার উপর। এই আখড়ার প্রধান মহামণ্ডলেশ্বর আনন্দমবনম ভারতী বলেছেন, কেরলে বজায় রয়েছে ধর্মীয় ঐতিহ্য। সেটিকেই আমরা এগিয়ে নিয়ে যাব।

মনে করা হচ্ছে, কেরলে (Kerala) কুম্ভমেলা (Kumbh Mela) আয়েজনের জন্য পিনারাই বিজয়নের সরকারকে প্রস্তাব দিয়েছেন জুনা আখড়ার প্রধান মহামণ্ডলেশ্বর আনন্দমবনম ভারতী। তবে কেরলের বাম সরকার ধর্মকর্মে মন দিয়েছেন সেটা দেখেই অবাক অনেকে। সম্প্রতি সে রাজ্যে হয়ে গিয়েছে আয়াপ্পান মহা সম্মেলন। তার পরেই এবার হতে চলেছে কুম্ভ মেলার আয়োজন।